Pasar Tani dibuka di seluruh Sarawak
KUCHING: Kerajaan Negeri akan mengumumkan pembukaan Pasar
Tani dengan kerjasama Lembaga Pemasaran Pertanian Persekutuan (FAMA) dalam masa
terdekat bagi membantu petani membekalkan produk makanan mereka. Timbalan Ketua Menteri Datuk Amar Douglas Uggah berkata,
Pasar Tani itu bakal dibuka bagi membolehkan petani, nelayan menjalankan
aktiviti menjual barangan mereka. “FAMA dan Kementerian Pemodenan Pertanian, Tanah Adat dan
Pembangunan Wilayah akan bekerjasama untuk mencari penyelesaian dengan membuka
Pasar Tani di seluruh negeri. “Ini adalah supaya ada satu tempat khusus di setiap daerah
bagi petani menjual produk makanan mereka. “Ia adalah sebagai bekalan makanan dan orang ramai ada
sayur, ikan, makanan dan sebagainya untuk dimakan,” katanya. Beliau berkata demikian pada sidang media selepas
mempengerusikan mesyuarat harian Jawatankuasa Pengurusan Bencana Negeri (JPBN)
di Wisma Bapa Malaysia, semalam. Tegasnya, sudah tentu pembukaan pasar tani mestilah
mematuhi prosedur operasi standard (SOP) seperti mengamalkan jarak sosial dan
kebersihan. Mengulas mengenai petani dan nelayan menjalankan aktiviti
termasuk menghantar bekalan makanan mereka antara daerah, Uggah bekata pihaknya
sudah mengatur dengan polis. “Jika polis melihat lori itu penuh dengan bekalan makanan
seperti sayur-sayuran, telur dan sebagainya, sudah tentu dilepaskan, mereka
tidak memerlukan surat. “Begitu juga kawsan luar bandar, mereka masih boleh
menoreh getah dan sebagainya. “Cuma kita ada masalah bagi petani di Kuching tetapi
kebunnya di Bau contohnya, mereka ini perlu mendapatkan permit di pejabat
daerah atau residen berdekatan supaya dapat pergi ke kebun mereka,”
jelasnya.   Bercakap mengenai perkara berlainan, Uggah berkata
setakat ini tidak ada sebarang isu mengenai bekalan ubat-ubatan ke luar daerah
termasuk pedalaman kerana ia adalah perkhidmatan penting. “Begitu juga untuk juruteknik elektrik Sarawak
Energy (SEB) yang ditugaskan untuk membina atau memperbaiki sambungan elektrik
ke kampung dan rumah. “Mereka berada di bawah perkhidmatan penting, dan jika
waktu malam ada masalah, mereka juga perlu turun memperbaiki serta merta,
“katanya. Menjawab pertanyaan mengenai laporan berita antarabangsa
mengenai haiwan juga boleh dijangkiti Covid-19, Uggah berkata orang ramai perlu
mendapatkan maklumat sahih mengenai laporan tersebut.

“Tetapi kita di Sarawak memang sudah sedia ada
menasihatkan orang ramai untuk berjaga-jaga dengan haiwan peliharaan mereka
terutamanya dengan kes rabies terbaru di Sibu,” tambahnya.



 
See author's posts
